སུམ་རྟགས་རྩ་གཞུང་ནང་གི་ཚིག་དོན་བརྒྱ་ཆ་ལྔ་བཅུ་ཙམ་ཡི་གེའི་སྦྱོར་བས་བཟུང་ཞིང་།དེ་ཡང་སུམ་རྟགས་ཀྱི་རྩ་གནད་གལ་ཆེ་ཤོས་ཤིག་ཡིན་ལ།དེ་ཙམ་དུ་མ་ཟད་ཚིག་སྦྱོར་མི་འདྲ་བའི་ནང་དུ་ཡང་རྒྱས་བསྡུས་སམ།གོ་བདེ་ལོད།ཡན་ལག་དང་ཆ་ཤས་ཙམ་གྱི་ཁྱད་པར་མ་གཏོགས།རྩ་བའི་བརྗོད་དོན་ཕྱོགས་མཐུན་ལྟ་བུ་མང་དུ་སྣང་སྟེ་དཔེར་ན།ཡི་གེའི་སྦྱོར་བནང་སྔོན་འཇུག་གི་རྟགས་ཀྱི་སྦྱོར་ཚུལ་སྟོན་སྐབས།གང་ལ་འཇུག་བྱེད་གང་གིས་ན།།ཕོ་ནི་ཕོ་བཞི་མོ་བདུན་ལའོ།དང་པོ་ཕོ་གསུམ་མོ་བརྒྱད་ལའོ།གཉིས་པ་ཕོ་གཉིས་མོ་བཞི་ལའོ།མོ་ན་མོ་ལྔ་མ་ནིང་ལྔའོ།ཤིན་ཏུ་མོ་ནི་མོ་བཞི་དང་།ཤིན་ཏུ་མོ་གསུམ་མ་ནིང་བཞིའོ།།ཞེས་པ་ལ་སུམ་རྟགས་ནང་།གང་ལ་འཇུག་པར་བྱེད་ཅེས་ན།།ཕོ་ནི་ཕོ་དང་མོ་ལ་འཇུག།མོ་ནི་མོ་དང་མ་ནིང་ལ།།མ་ནིང་ཡང་ནི་ཕོ་མོ་ལའོ།།ཤིན་ཏུ་མོ་ནི་མ་ནིང་དང་།།མོ་དང་ཤིན་ཏུ་མོ་ཉིད་ལའོ།།ཞེས་བསྡུས་གསལ་གོ་བདེ་འཐུས་ཚང་དུ་ལེགས་སྒྲིག་མཛད་པ་ལྟ་བུ་དང་།དེ་བཞིན་རྗེས་འཇུག་བཅུའི་རྟགས་ཀྱི་དབྱེ་བ་སྟོན་སྐབས་ཡིག་སྦྱོརནང་།རྗེས་འཇུག་ཡི་གེ་བཅུ་ཡིན་དེའི།གསུམ་ལྔ་བཅུ་དང་བདུན་བརྒྱད་དང་།གཅིག་གཉིས་བཞི་དྲུག་དགུ་གྲངས་བཞིན།།གསུམ་གཉིས་ལྔ་ཡི་སྡེ་ཚན་གྱིས།ཕོ་མོ་མ་ནིང་གསུམ་དུ་དབྱེ།།ཞེས་གསུངས་ཤིང་།སུམ་རྟགས་ནང་རྗེས་འཇུག་ཡི་གེ་བཅུ་པོ་ལ།ཕོ་མ་ནིང་གསུམ་དུ་དབྱེ།ཕོ་ལ་སྐྱེས་བུ་རབ་འབྲིང་གསུམ།མོ་ལ་མོ་དང་ཤིན་ཏུ་མོ།མ་ནིང་འགྱུར་དང་མཚན་གཉིས་དང་།མཚན་མེད་དག་དང་གསུམ་དུ་འདོད།།ཅེས་ལེགས་པར་ཕྱེ་ཞིང་གསལ་བར་བསྟན་པ་ལྟ་བུ།ཡང་རྗེས་འཇུག་བཅུའི་འཇུག་ཚུལ་སྟོན་སྐབསཡིག་སྦྱོར་ནང་གང་ལ་ཡི་གེ་ཐམས་ཅད་ལ།།གང་གིས་བཅུ་པོ་དེ་དག་གིས།།ཇི་ལྟར་རྣམ་པ་གཉིས་ཡིན་ཏེ།སྒྲ་ཡི་འཇུག་ཚུལ་དོན་གྱི་ཚུལ།དང་པོ་སྒྲ་ཡི་འཇུག་ཚུལ་ནི།དྲག་ཞན་བར་མ་གསུམ་དུ་འཇུག།།ཅེས་མདོར་བསྟན་ཙམ་མཛད་པར།སུམ་རྟགསནང་གོང་གི་ཤོ་ལོ་ཀ་དང་པོ་ཆ་ཚང་དྲངས་པའི་མཇུགཕོ་གསུམ་མོ་གཉིས་མ་ནིང་གསུམ།དྲག་ཞན་བར་མ་གསུམ་དུ་འཇུག།།དྲག་པ་གསུམ་ཉིད་ནང་ཕྲད་དམ།གལ་ཏེ་ཞན་པ་ནང་ཕྲད་ན།དེ་ལའང་ནང་གི་ཆ་ཤས་ཀྱིས།དེ་ཡང་དྲག་ཞན་གཉིས་སུ་དབྱེ།མ་ནིང་གསུམ་དུ་གང་གཏོགས་པ།དྲག་དང་ཕྲད་ན་དྲག་པར་འགྱུར།ཞན་དང་ཕྲད་ན་ཞན་པར་འགྱུར།གཉིས་ཀ་དག་དང་ཕྲད་གྱུར་ན།དེ་ནི་གཉིས་ཀ་ཅན་དུ་འགྱུར།གཉིས་ཀ་དག་དང་མ་ཕྲད་ན།གང་དུ་ཡང་ནི་མི་འགྱུར་རོ།།དེས་ན་འགྱུར་དང་མཚན་གཉིས་དང་།།མཚན་མེད་དག་དང་གསུམ་དུ་འདོད།དེ་ནི་སྒྲ་ཡི་འཇུག་ཚུལ་ལོ།།ཞེས་གསལ་ཞིང་རྒྱས་པར་ཕྱེ་གནང་བ་དང་།ཡིག་སྦྱོར་ནང་གོང་གི་འཕྲོ་མཐུད་དུ།དེ་ནས་དོན་གྱི་འཇུག་ཚུལ་ནི།།རང་རང་མཐུན་པའི་མཐའ་དྲངས་ཏེ།ཞེས་མདོར་བསྟན་མཛད་ཅིང་།སུམ་རྟགསནང་དོན་ནི་རྣམ་པ་གཉིས་ཡིན་ཏེ།སྔ་མ་གང་ལྟར་འགྱུར་བ་དང་།ཕྱི་མ་གང་ལྟར་འགྱུར་བའོ།།སྔ་མ་སྔོན་འཇུག་ལྔ་བཞིན་སྦྱར།།ཕྱི་མ་དག་གི་འདྲེན་ཚུལ་ནི།ཕོ་ཡིས་ཕོ་མིང་མཐའ་དྲངས།མོ་ཡིས་མོ་ཡི་མིང་མཐའ་དྲངས།མ་ནིང་གིས་ནི་མ་ནིང་ངོ།།།ཞེས་རྒྱས་པར་ཕྱེ་གནང་སོགས་ལེ་ཚན་ཕྱི་མ་འདི་ལ་མཚོན་ན་བསྟན་ཆོས་དེ་གཉིས་ཧ་ལམ་རྩ་བ་དང་འགྲེལ་པ་ལྟ་བུར་བརྗོད་ནའང་མི་འཚམས་པ་མེད་པ་བཅས་ནི་དཔེ་མཚོན་ཙམ་མོ།